聞齊安雜詠板成從沈守求印蒙以爲贈
作者：薛季宣
朝代：宋

paragraphs: 軑縣西南弦子國，使君昭代文章伯。
氣吞雲夢納東坡，心在江湖輕赤壁。
月波蕩漾春山色，崢嶸洲草芊芊碧。
政平訟簡暇居多，杖屨逍遥神自適。
到眼風光看如畫，罨畫溪干舊遊者。
高亭矗立畫不如，坐歗雲屏自天寫。
使君好客非春申，一夔已足無餘人。
哦詩五百盡清警，立使江山景物新。
江山景物古來有，前賢相與天長久。
近來百草漸埋沒，頼有此詩爲一剖。
使君好善人如己，鋟板巾箱波遠邇。
良知何獨此麻城，天下行聞爲商起。
我拘官禁儃杭葦，跂望亭高衣带水。
高唐想像賦神遊，遊客言詩詩信美。
空書從學穆清風，得見異書人見同。
解嘲不用潘邠老，祇在先生指顧中。